SKRIFTLIG FORESPØRGSEL P-2127/99

af Bart Staes (Verts/ALE) til Kommissionen

(18. november 1999)

Om: Sikring af konkurrenceretten ved sponsorhvervning i forbindelse med Euro 2000

ISL Worldwide har af EUFA erhvervet de quasi-eksklusive rettigheder til promotion og reklame i forbindelse med fodboldmesterskaberne Euro 2000. Marketingfirmaet gør tilrettelæggelsen af en aktivitet i værtsbyerne afhængig af finansiel støtte fra en officiel (dvs. af ISL Worldwide godkendt) sponsor. Men værtsbyerne må ikke på egen hånd optage kontakt med deres aktiviteters officielle sponsorer. Dog har ISL Worldwide givet lov til, at denne ret tilfalder de officielle sponsorer.

ISL Worldwide's faktiske monopol strider mod europæisk konkurrenceret. Firmaet hævder, at rettighederne til værtsbyerne tilfalder de officielle sponsorer, men forbyder værtsbyerne at forhandle direkte med dem. Derfor stiller jeg Kommissionen følgende spørgsmål.

1. Er ISL Worldwide's reklame- og promotionskontrakt i overensstemmelse med europæisk konkurrenceret på baggrund af det faktiske monopol på alle promotions- og reklameaktiviteter i forbindelse med fodboldmesterskaberne Euro 2000?

2. Hvilke skridt vil Kommissionen tage for at sørge for, at kontrakterne vedrørende promotions- og reklameaktiviteterne i forbindelse med fodboldmesterskaberne Euro 2000 bringes i overensstemmelse med europæisk konkurrenceret?

Svar afgivet på Kommissionens vegne af Mario Monti

(3. december 1999)

Europamesterskabet i fodbold 2000 organiseres af EURO 2000 Foundation på vegne af UEFA (den europæiske sammenslutning af fodboldforbund). Markedsføringen af begivenheden varetages af ISL Worldwide, der er et førende medie- og marketingselskab med speciale i store populære sportsbegivenheder med omfattende international mediebevågenhed. Der er desuden indgået en aftale mellem UEFA, EURO 2000 Foundation, ISL Worldwide og de otte værtsbyer om, at alle forhandlinger vil foregå individuelt for at tage størst muligt hensyn til de enkelte byers behov(1).

Ovennævnte aftaler om markedsføring af UEFA's europamesterskab i fodbold 2000 er i modsætning til UEFA's billetsalgsordninger ikke anmeldt til Kommissionen. Man har endnu ikke modtaget formelle klager over disse promotions- og reklameaktiviteter i forbindelse med EURO 2000 eller over lignende kontrakter tidligere. Kommissionen har derfor ikke i øjeblikket mulighed for at vurdere, om den omtalte kontrakt er i overensstemmelse med EU's konkurrenceregler.

Blandt andet på baggrund af de problemer, der opstod i forbindelse med afholdelsen af VM i fodbold i Frankrig i 1998(2), vil Kommissionen imidlertid nøje følge afholdelsen af EURO 2000. Kommissionen undersøger i øjeblikket forslag om at salg af billetter til EURO 2000. Kommissionen vil også indsamle oplysninger om kontrakter om markedsføring af EURO 2000 og derefter tage stilling til, om man vil iværksætte en undersøgelse af disse markedsføringskontrakter.

(1) Dette blev vedtaget på et møde den 7. oktober 1999 om rettigheder til markedsføring af EURO 2000.

(2) Den 20. juli 1999 vedtog Kommissionen en formel beslutning (C(99)2295/2), der gik imod de lokale organisatorer af sidste års VM-slutrunde i Frankrig (Comité Français d'Organisation de la Coupe du Monde de Football 1998, eller CFO), som havde gennemført diskriminerende salg af billetter til kampene i slutrunden.